

„Köszönjük, Magyarország!” – Pályázati kiírás színházművészek részére

(színművész, bábművész, rendező, tervező, ügyelő, asszisztens, súgó)

**A pályázat célja:**

A 40/2020 (III.11.) Korm. rendelettel a Magyarországon kihirdetett veszélyhelyzetre tekintettel az előadóművészek számára nem adottak a munkavégzés feltételei, melynek következményeként részben vagy teljes mértékben elesnek a megélhetésüket biztosító bevételektől.

A kialakult helyzetben jelen pályázat lehetőséget kíván teremteni, hogy a pandémiás időszak elmúltával a veszélyhelyzet utáni időszakra fellépésekre, előadásokra felkészülve a pályázók kulturális szolgáltatásokat nyújtsanak.

**A rendelkezésre álló keretösszeg:**

* színházművészek: 350.000.000 Ft
* bábművészek: 50.000.000 Ft

Az összeget az Emberi Erőforrások Minisztériuma Előadóművészeti Többlettámogatás rendszere biztosítja.

**Az igényelhető támogatás**:

maximum 300.000 forint/fő

**A támogatás jogcíme**:

előadó/színház/bábművész megbízási díj

**A pályázat benyújtásának feltételei:**

* az elmúlt 3 évben elsősorban színházi/bábművészeti tevékenységből származott a pályázó jövedelmének legalább 80%-a;
* nincs havi 90 óránál magasabb foglalkoztatási jogviszonya;
* nem részesül nyugdíjellátásban;
* a „Köszönjük, Magyarország 2020” pályázat keretén belül más művészeti területre nem nyújtott be pályázatot.

**A pályázat megvalósításának időtartama:**

A vészhelyzet visszavonását, a korlátozások feloldását követő 90 nap, mely indokolt esetben meghosszabbítható.

**A pályázathoz szükséges dokumentumok:**

1. Pályázati adatlap, mely letölthető a [www.nemzetiszinhaz.hu](http://www.nemzetiszinhaz.hu) oldalról
2. Szakmai önéletrajz, maximum 2 oldalban
3. A vállalt előadóművészeti program, szolgáltatás tervezete és alkalmak száma, maximum 1 oldalban

**Az elbírálás és megvalósítás folyamata:**

A benyújtott pályázatokat a Nemzeti Színház Nonprofit Zrt. által felkért bizottság bírálja el, rangsorolja, és eszerint megkezdődnek a szerződéskötések. A kifizetés két részletben történik: az összeg 80%-a a szerződés aláírását követően, 20%-a az utolsó vállalt alkalom megtartását követően kerül kifizetésre, melynek feltétele az OSZMI által kiállított teljesítésigazolás.

**A bizottság tagjai:**

Dió Zoltán

Horányi László

Oberfrank Pál

Rozgonyi-Kulcsár Viktória

Szabó Ágnes

Szász Zsolt

Szögi Csaba

**A programok:**

Fontos szempont, hogy Magyarország minden szegletébe eljuthassanak programok, és elsősorban vidéki helyszíneken, kultúrházakban, könyvtárakban, iskolákban, befogadóhelyeken a helyi szervezetek meghívására és szervezésében valósuljanak meg. Ennek koordinálásában segítséget nyújt az OSZMI (Országos Színháztörténeti Múzeum és Intézet). A helyszínek változatos technikai adottságai miatt nagy hangsúlyt kap a programok kialakítása és létrehozása kapcsán az előadóművészek kreativitása az egyedi helyzetek kezelésében nyújtott egyedi jó megoldások kialakítása révén.

A vállalható programok és a hozzá kapcsolódó díj összege/alkalom – előadó és bábművészek számára:

* önálló irodalmi estek – 150.000 Ft;
* rendhagyó irodalomórák - 60.000 Ft;
* részvétel a kulturális újraindulás kapcsán megszervezett koncertsorozatban - 60.000 Ft;
* állami, helyi ünnepek alkalmával szervezett fellépés (szavalat, énekszám stb.) - 60.000 Ft.

A vállalható programok és a hozzá kapcsolódó díj összege/forgatókönyv – rendező számára:

* iskolák, művelődési házak számára történelmi események, neves személyek évfordulói kapcsán létrehozott irodalmi forgatókönyvek összeállítása – 150.000 Ft;

A tervezett koncertsorozattal kapcsolatos rendezői, tervezői feladatok elvégzése – 300.000 Ft;

A tervezett koncertsorozattal kapcsolatos ügyelői, súgói, asszisztensi feladatok – 50.000 Ft.

Az összeg tartalmazza a megbízással felmerülő valamennyi költséget.

A több résztvevős programok esetében (max. 8 fő) minden személy önállóan pályázik, és programtervében jelölje meg az együttműködésben résztvevő személyeket.

**Érvénytelen a pályázat, ha:**

* a pályázati feltételeknek nem felel meg;
* az adatlap hiányos vagy a valóságnak nem megfelelő adatot tartalmaz;
* határidőn túl történik a benyújtása.

**A pályázat beadásának határideje:**

2020.05.18, 10.00 óra.

**A pályázat beadásának módja:**

kizárólag elektronikus úton a palyazat@nemzetiszinhaz.hu e-mail-címen.

**A pályázatok elbírálása:**

folyamatos a keretösszeg mértékéig. A pályázók a döntésről 5 napon belül e-mail útján értesítést kapnak. A döntés ellen jogorvoslatnak helye nincs.